กนง.คงดอกเบี้ย 2.75% ตามเดิม
กนง. มีมติคงอัตราดอกเบี้ยนโยบาย 2.75% หนุนเศรษฐกิจให้ขยายตัว ท่ามกลางความเสี่ยงเศรษฐกิจโลก
10 ม.ค. 2556

กนง. มีมติคงอัตราดอกเบี้ยนโยบาย 2.75% หนุนเศรษฐกิจให้ขยายตัว ท่ามกลางความเสี่ยงเศรษฐกิจโลก
นายไพบูลย์ กิตติศรีกังวาน เลขานุการ คณะกรรมการนโยบายการเงิน (กนง.) แถลงผลการประชุม กนง. วันนี้ ที่ประชุมมีมติเอกฉันท์ให้คงอัตราดอกเบี้ยซื้อคืนพันธบัตรระยะ 1 วัน หรือ ดอกเบี้ยนโยบาย ที่ระดับ 2.75% ตามเดิม
ทั้งนี้ คณะกรรมการฯ ประเมินว่า นโยบายการเงินที่ผ่อนปรนต่อเนื่องตลอดปีที่ผ่านมา มีส่วนสำคัญช่วยสนับสนุนความเชื่อมั่นและอุปสงค์ของภาคเอกชน ทำให้เศรษฐกิจไทยฟื้นตัวจากอุทกภัยและรองรับผลกระทบของเศรษฐกิจโลกได้อย่างน่าพอใจ
อย่างไรก็ตาม ภายใต้ภาวะที่เศรษฐกิจโลกยังมีความไม่แน่นอนและแนวโน้มอัตราเงินเฟ้อยังอยู่ในกรอบเป้าหมาย การคงอัตราดอกเบี้ยในระดับปัจจุบันยังเป็นนโยบาย ที่เหมาะสมในการสนับสนุนอุปสงค์ในประเทศเพื่อให้เศรษฐกิจเติบโตได้อย่างต่อเนื่อง แต่ต้องติดตาม ความเสี่ยงด้านเสถียรภาพการเงินที่อาจเกิดขึ้นจากการเร่งตัวของสินเชื่อและหนี้ครัวเรือน รวมทั้งความผันผวนของเงินทุนเคลื่อนย้ายอย่างใกล้ชิดต่อไป